b'\n_START_ARTICLE_\nPeter Weiss\n_START_SECTION_\n\xc5\xbdivljenje in delo\n_START_PARAGRAPH_\nNa Filozofski fakulteti Univerze v Ljubljani na Oddelku za slovanske jezike in knji\xc5\xbeevnosti je \xc5\xa1tudiral slovenski jezik s knji\xc5\xbeevnostjo in diplomiral leta 1983._NEWLINE_V letih 1984\xe2\x80\x931986 je bil gostujo\xc4\x8di lektor slovenskega jezika na Univerzi Karla Marxa v Leipzigu in na Humboldtovi univerzi v Berlinu. _NEWLINE_Leta 1987 se je zaposlil na In\xc5\xa1titutu za slovenski jezik Frana Ramov\xc5\xa1a ZRC SAZU, od leta 1999 deluje v dialektolo\xc5\xa1ki sekciji. _NEWLINE_Magistriral je leta 1990 z nalogo Govori Zadre\xc4\x8dke doline med Gornjim Gradom in Nazarjami: glasoslovje, oblikoslovje in skladnja pod mentorstvom Zinke Zorko ter somentorstvom Tineta Logarja, Martine Oro\xc5\xbeen in Brede Pogorelec._NEWLINE_Doktoriral je leta 1994 z disertacijo Teorija in praksa slovenskega nare\xc4\x8dnega slovaropisja: primer govorov Zadre\xc4\x8dke doline med Gornjim Gradom in Nazarjami pod mentorstvom Zinke Zorko._NEWLINE_Ukvarja se s slovenskim (nare\xc4\x8dnim) slovaropisjem, \xc5\xa1e posebej z govori spodnje Zadre\xc4\x8dke doline in zgornjesavinjskim nare\xc4\x8djem, pa tudi s posameznimi pravopisnimi in zgodovinskimi vidiki slovenskega knji\xc5\xbenega jezika. V dialektolo\xc5\xa1ki sekciji skrbi za digitalizacijo in\xc5\xa1titutskega nare\xc4\x8dnega gradiva. Sodeluje pri Slovenskem lingvisti\xc4\x8dnem atlasu in dela za Slovanski lingvisti\xc4\x8dni atlas. Zasnoval je vna\xc5\xa1alni sistem ZRCola. _NEWLINE_Od leta 2009 ureja revijo Jezikoslovni zapiski.'